label_title: Panipatin kolmas taistelu
label_desc: Panipatin kolmas taistelu on tammikuussa 1761 käyty taistelu marathien liittokunnan ja nykyisen Afganistanin Dorrani-valtakunnan välillä Panipatissa Pohjois-Intiassa. Laajentuvat kaksi valtiota olivat ajautuneet sotaan keskenään, kun niiden välillä sijainnut Suurmogulien valtakunta oli heikentynyt. Dorranien johtaja Ahmad Šah vei voiton lukumääräisesti vahvemmista maratheista, mutta hän ajautui pian pitkään sotaan sikhejä vastaan pystymättä hyödyntämään voittoaan. Marathien valtakunta ajautui puolestaan anarkiaan, joka avitti sittemmin brittien valtaannousua Intian niemimaalla.